अस्थायी अतिक्रमण हटाने के लिए संबंधित व्यक्ति को जारी करें नोटिस : कलेक्टर
कलेक्टरडॉ केबी गुप्ता ने सोमवार को सभी विभागों की साप्ताहिक समीक्षा बैठक कलेक्ट्रेट सभागार में ली। उन्होंने अधिकारियों को दिशा निर्देश दिए। इसमें नगर परिषद आयुक्त बीएल सोनी को शहर में अतिक्रमण हटाने के निर्देश दिए।
साथ ही यह भी कहा कि नगर परिषद अस्थाई अतिक्रमण हटाने के लिए संबंधित व्यक्ति को नोटिस जारी करें। इसके अलावा शहर की दीवारों पर कोई भी व्यक्ति विज्ञापन लगाकर विरूपित करता है तो उसके विरुद्ध संपति विरूपण अधिनियम के तहत मुकदमा दर्ज करवाएं। परिवहन विभाग को भी खाटू मेले के दौरान दुर्घटना रोकने के लिए अवैध ओवरलोड बसों कार्रवाई करने के निर्देश दिए। साथ ही यह भी कहा कि दस मार्च को मुख्यमंत्री वसुंधरा राजे का चूरू जिले का कार्यक्रम प्रस्तावित है, इसमें सीकर जिले के जुलियासर में हैली पेड बनाए जाने की संभावना है। जिनकी व्यवस्थाओं से जुड़े संबंधित विभाग समय पर अपनी तैयारियां पूरी कर लें। विद्युत विभाग को विद्युत की आपूर्ति उपलब्धता सुचारू करने और जलदाय विभाग को पेयजल सप्लाई के लिए टैंकरों से आपूर्ति करने के टेंडर समय पर करने के निर्देश दिए। इस पर जलदाय विभाग के अधीक्षण अभियंता ने बताया कि जिले के 135 गांवों 359 ढाणियों में टैंकरों से पेयजल सप्लाई के लिए कार्य योजना बनाई गई है। जहां पर भी आवश्यकता होगी, टैंकरों से सप्लाई की जाएगी।
जिला कलेक्टर ने सभी विभाग के अधिकारियों से कहा कि संपर्क पोर्टल पर जिन विभागों में 60 दिन से अधिक पुराने परिवेदनाएं दर्ज है। वे समय पर उनको निपटा दें। साथ ही नगर परिषद को अस्थाई अतिक्रमण हटाने के लिए संबंधित व्यक्ति को नोटिस जारी करने की बात कही। साथ ही परिवहन विभाग को सिल्वर जुबली रोड पर यातायात व्यवस्था सुचारू करने के लिए कार्य योजना बनाने के निर्देश दिए। ताकि आवागमन अवरूद्ध नहीं होने पाएं। जिला परिषद के मुख्य कार्यकारी अधिकारी केएल बाडेतिया ने विद्युत, पीडब्ल्यूडी जलदाय विभागों से सांसद क्षेत्र विकास योजना, विधायक स्थानीय क्षेत्र विकास योजना में स्वीकृत कार्यों की यूसी, सीसी समय पर भिजवाने की हिदायत दी। बैठक में अतिरिक्त जिला कलेक्टर डॉ. नरेन्द्र थोरी, उपखंड अधिकारी सीकर सैयद सिराज अली जैदी, एसीईओ अनुपम कायल, मुख्य आयोजना अधिकारी इंदिरा शर्मा, संयुक्त निदेशक पशुपालन डॉ. जीएल लूणिया, अधीक्षण अभियंता (विद्युत) एके गुप्ता आदि अधिकारी मौजूद थे।
hin_Deva hin_Deva hin_Deva hin_Deva